Geveg tussen fotograwe, wagte bederf gradedag | Netwerk24
Deur Jana Breytenbach 13 Desember 2018 08:31
Wat 'n dag van feesviering, goeie prestasies en graadvang moes wees, het in 'n oproerige geveg op die Bellville-kampus van die Kaapse Skiereiland-Universiteit vir Tegnologie (KSUT) ontaard.
'n Skermgreep van die bakleiery op die Bellville-kampus van die Kaapse Skiereiland-Universiteit vir Tegnologie (KSUT). Foto: Facebook
Veiligheidswagte en vryskutfotograwe wat glo nie geakkrediteer is om foto's op die geleentheid te neem nie, het mekaar bygedam.
Lauren Kansley, woordvoerder van die KSUT, sê die universiteit is bewus van 'n video-opname van die bakleiery wat op sosiale media versprei word.
"Die veiligheid en sekuriteit van ons studente en hul familie is vir ons baie belangrik en enige poging om hierdie spesiale geleentheid te ontwrig, word in 'n baie ernstige lig gesien."
Sy sê die fotograwe het nie die regte akkreditasie gehad om op die kampus te wees nie. "Daar is 'n streng akkreditasieproses om te voorkom dat ongure karakters studente en hul familie pla."
Die hoof van die kampus se veiligheidsafdeling het volgens Kansley dié fotograwe herhaaldelik gewaarsku om nie op die kampus te kom nie.
"Die saak is opgelos en die voorsitter van die veiligheidsafdeling sal 'n verslag oor die voorval saamstel en dit sal deeglik ondersoek word," sê Kansley.